มันนี่ทูเดย์
เคทีซีพลิกทำกำไรสุทธิ 255 ล.
22 ก.พ. 2556

เคทีซีพลิกทำกำไรสุทธิ 255 ล.
นายระเฑียร ศรีมงคล ประธานเจ้าหน้าที่บริหาร บริษัท บัตรกรุงไทย (เคทีซี) กล่าวว่า ในปี 2555 บริษัทมีกำไรสุทธิ 255 ล้านบาท จากการปรับโครงสร้างและกระบวนการทำงาน เน้นการผนึกกำลังในองค์กรสร้างการมีส่วนร่วม โดยมียอดลูกหนี้รวมสุทธิ 4.45 หมื่นล้านบาท จากฐานสมาชิกรวม 2.16 ล้านบัญชี โดยมีสินเชื่อบุคคล “เคทีซี แคช” 1.21 หมื่นล้านบาท ถือว่าประสบความสำเร็จ 
สำหรับแผนกลยุทธ์ปี 2556 จะเพิ่มสมาชิกใหม่ รักษาสมาชิกเดิม อัดแคมเปญการตลาดที่เน้นให้สมาชิกบัตรเครดิตและสินเชื่อบุคคลรับประโยชน์เต็มที่ เสริมความแข็งแกร่งของช่องทางให้บริการผ่านออนไลน์แบบเบ็ดเสร็จในจุดเดียว อีกทั้งปรับปรุงคุณภาพการทำงานและบุคลากรในองค์กร เพื่อให้การบริการลูกค้ามีประสิทธิภาพสูงสุด
“ปีนี้เศรษฐกิจไทยจะมีแนวโน้มเติบโตต่อเนื่อง จากการใช้จ่ายในประเทศที่มีแรงสนับสนุนดีต่อเนื่อง ขณะที่ภาคส่งออกจะกลับมามีบทบาทมากขึ้น เมื่อรวมกับค่าแรง 300 บาท ก็จะทำให้อำนาจซื้อของผู้บริโภคสูงขึ้นและเพิ่มกำลังซื้อของภาคครัวเรือน ซึ่งจะส่งผลดีให้อุตสาหกรรมสินเชื่อเพื่อผู้บริโภคให้เติบโต” นายระเฑียร กล่าว
กระตุ้นให้คนเสียภาษี
นางจิตรมณี สุวรรณพูล ที่ปรึกษาด้านพัฒนาฐานภาษี และโฆษกกรมสรรพากร กล่าวว่า ขณะนี้กรมสรรพากรอำนวยความสะดวกให้แก่ผู้เสียภาษีที่ยื่นแบบฯ ทางอินเทอร์เน็ตที่เว็บไซต์กรมสรรพากร www.rd.go.th หากมีภาษีที่ต้องชำระเพิ่มเติมสามารถชำระภาษีได้ โดยผ่านระบบ ePayment หรือตู้ ATM หรือบัตรเครดิตของธนาคารใหญ่ 4 แห่ง ได้แก่ ธนาคารกรุงไทย กรุงเทพ ไทยพาณิชย์ และกสิกรไทย และได้ขยายบริการไปถึงผู้ใช้บัตรคลับการ์ดชำระภาษี ที่ห้างสรรพสินค้าเทสโก้โลตัสทุกสาขา